Izvješće o Europskom instrumentu za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19 u skladu s člankom 14. Uredbe Vijeća (EU) 2020/672 SURE nakon 18 mjeseci: treće polugodišnje izvješće

Sažetak

Ovo je treće polugodišnje izvješće o Europskom instrumentu za privremenu potporu radi smanjenja rizika od nezaposlenosti u izvanrednoj situaciji (instrument SURE). U njemu se potvrđuju zaključci iz prethodnih izvješća, predstavljaju dosadašnje aktivnosti i upotreba instrumenta te preispituju njegovi socioekonomski učinci. Instrument SURE je instrument za odgovor na krizu kojim se može pružiti financijska pomoć u vrijednosti 100 milijardi EUR, a uspostavila ga je Europska unija (EU) kako bi državama članicama pomogla da zaštite radna mjesta i dohodak radnika tijekom pandemije bolesti COVID-19. Instrument SURE ujedno je konkretan izraz solidarnosti među državama članicama u cijelom EU-u: sve države članice pristale su EU-u dati bilateralna jamstva kako bi Unija mogla po vrlo povoljnim uvjetima uzimati zajmove na tržištima radi financiranja zajmova u okviru instrumenta SURE.

Brzo uspostavljen novi instrument za odgovor na socioekonomski učinak pandemije

Provedba instrumenta bila je brza i neometana te je gotovo sva financijska pomoć u okviru instrumenta SURE u vrijednosti od 94 milijarde EUR isplaćena 19 država članica. Komisija je kao dio početnog odgovora EU-a na pandemiju predložila Uredbu o instrumentu SURE 2. travnja 2020., a Vijeće ju je donijelo 19. svibnja 2020. Financijska omotnica od 100 milijardi EUR stavljena je na raspolaganje 22. rujna 2020., nakon što su sve države članice potpisale sporazume o jamstvu. Komisija je u bliskoj suradnji s državama članicama ubrzala provedbu instrumenta. Najveći dio odobrene financijske pomoći isplaćen je u roku od samo sedam mjeseci, od listopada 2020. do svibnja 2021.

EU je radi financiranja financijske pomoći državama članicama u okviru instrumenta SURE prvi put izdao obveznice s društvenim učinkom. Osim što se ovim izvješćem ispunjavaju zahtjevi iz Uredbe o instrumentu SURE, ono sadržava i relevantne podatke u skladu s Okvirom za obveznice s društvenim učinkom EU SURE te se u njemu ponovo potvrđuje da je potrošnja u okviru instrumenta SURE usklađena s UN-ovim ciljevima održivog razvoja.

Daljnja upotreba instrumenta SURE u državama članicama korisnicama

U izvješću se potvrđuje prijašnja procjena da je instrumentom SURE obuhvaćeno približno 31 milijun građana i 2,5 milijuna poduzeća 2020., što je gotovo 30 % ukupnog broja zaposlenih i četvrtina ukupnog broja poduzeća u državama članicama korisnicama. Mala poduzeća bila su glavni korisnici potpore u okviru instrumenta SURE. Sektori koji su najviše bili obuhvaćeni potporom bili su sektor trgovine na veliko i na malo, sektor pružanja usluga smještaja te pripreme i usluživanja hrane i sektor proizvodnje, a mnoge su države članice uz to ciljanim mjerama podupirale dodatne sektore.

Instrumentom SURE nastavilo se raditi na očuvanju radnih mjesta za vrijeme neujednačenog oporavka 2021., pri čemu je potporu primilo približno 3 milijuna građana i više od 400 000 poduzeća. Javni rashodi za prihvatljive mjere u okviru instrumenta SURE i dalje su uvelike odražavali epidemiološku situaciju. Ukupni javni rashodi u okviru instrumenta SURE u 2021. odražavali su kasnije valove pandemije i bili su 3 milijarde EUR veći od očekivanog u vrijeme dostavljanja prethodnih podataka u lipnju 2021. Iako se primjena programâ skraćenog radnog vremena smanjila od vrhunca primjene 2020., i dalje je u znatnoj mjeri prisutna 2021.

U siječnju 2022. jednoj je državi članici odobrena dodatna financijska pomoć, a drugoj je izmijenjena provedbena odluka Vijeća tako da uključuje dodatne mjere. Mađarska je primila dodatnu potporu u iznosu od 147 milijuna EUR za proširenje postojećih mjera i financiranje nove. Izvorna provedbena odluka Vijeća koja se odnosi na Portugal izmijenjena je tako da uključuje tri dodatne mjere, što je Portugalu omogućilo da apsorbira ukupni iznos financijske pomoći već odobrene u rujnu 2020.

Već su potrošeni gotovo svi ukupni planirani javni rashodi u okviru instrumenta SURE. Sad se očekuje da će ukupni javni rashodi za prihvatljive mjere u okviru instrumenta SURE dosegnuti 118 milijardi EUR. To je znatno više od ukupne odobrene financijske pomoći (94 milijarde EUR) jer je nekoliko država članica na prihvatljive mjere potrošilo ili namjeravalo potrošiti više od zatražene financijske pomoći. To upućuje na iznimnu važnost mjera podržanih u okviru instrumenta SURE za države članice. Više od polovine ukupnih javnih rashoda za prihvatljive mjere u okviru instrumenta SURE odnosi se na programe skraćenog radnog vremena. Još jednom je potvrđeno da su rashodi za zdravstvene mjere dodatni jer čine samo 5 % ukupnih rashoda.

Apsorpcija financijske pomoći u okviru instrumenta SURE visoka je za veliku većinu država članica. I dalje je vrlo niska samo u jednoj državi članici, a pomno se prati u još jednoj. U Rumunjskoj se znatna razlika u apsorpciji utvrđena u prvom i drugom izvješću uglavnom nije promijenila, a čini tri četvrtine iznosa koji je odobrilo Vijeće. U Poljskoj se pojavljuje umjerena razlika u apsorpciji zbog manje od očekivane potrošnje na prihvatljive mjere u okviru instrumenta SURE, a nije utvrđena u nacionalnim podacima dostavljenima u okviru drugog izvješća. Ukupni rashodi u Poljskoj manji su od iznosa koji je Vijeće odobrilo u okviru instrumenta SURE, a i dalje su veći od iznosa koji je već isplaćen. Rizik apsorpcije utvrđen u Portugalu i Cipru u drugom izvješću više ne predstavlja problem.

Ažurirana procjena učinka instrumenta SURE

U izvješću se potvrđuje procjena iz prethodnog izvješća da su mjere potpore politici, uključujući instrument SURE, djelotvorno spriječile nezaposlenost 1,5 milijuna građana 2020. Porast nezaposlenosti 2020. u državama članicama korisnicama bio je umjeren unatoč velikom smanjenju gospodarskih rezultata i znatno manji od očekivanog. To se postiglo zadržavanjem zaposlenika u njihovim poduzećima i održavanjem djelatnosti samozaposlenih osoba. Osim toga, instrument SURE pomogao je i u jačanju općeg povjerenja u EU-u, što je potvrđeno nedavnom anketom Eurobarometra koja je pokazala da većina građana EU-a podupire instrument SURE. Prema podacima dostavljenima u drugom polugodišnjem izvješću procjenjuje se i da su države članice primanjem financijske pomoći u okviru instrumenta SURE na plaćanjima kamata uštedjele ukupno 8,2 milijarde EUR.

Očuvanjem radnih mjesta u prve dvije godine pandemije podupire se brži oporavak u budućnosti nego nakon prethodnih kriza. Predviđa se da će oporavak 2022. više nego nadoknaditi gubitak BDP-a nastao u krizi uzrokovanoj bolešću COVID-19 i na taj način znatno nadmašiti brzinu oporavka nakon globalne financijske krize i krize u europodručju, kad je BDP ostao znatno ispod razine iz razdoblja prije krize dvije godine nakon izbijanja bolesti COVID-19. Instrument SURE pridonio je tome financiranjem programâ koji su poduzećima omogućili zadržavanje zaposlenika i vještina te olakšali samozaposlenim osobama da budu spremne za nastavak obavljanja djelatnosti.

Nastavak izvanrednih okolnosti koje opravdavaju upotrebu instrumenta SURE

Gospodarski izgledi i dalje su vrlo neizvjesni s obzirom na nepredvidljivost pandemije zbog koje je instrument SURE uspostavljen i geopolitičku situaciju koja se razvija u Ukrajini. Većina država članica EU-a izbjegavala je ponovno uvođenje sveobuhvatnih, strogih mjera za sprečavanje širenja zaraze tijekom zime i za vrijeme vala infekcije varijantom omikron, iako su određeni sektori i dalje bili posebno pogođeni ograničenjima. Neizvjesnost zbog virusa i potencijalnih novih varijanti i dalje je na visokoj razini. Trend rasta iz 2021. usporio je krajem godine, a invazija u Ukrajini povećala je gospodarsku neizvjesnost.

Mjere politike za ublažavanje učinaka pandemije postajale su sve više usmjerene na olakšavanje oporavka i bile su podržane u okviru Mehanizma za oporavak i otpornost. Budući da se instrument SURE provodi​do 31. prosinca 2022. i da je i dalje dostupno 5,6 milijardi EUR, financijska pomoć u okviru instrumenta može se nastaviti odobravati za ublažavanje ozbiljnih gospodarskih poremećaja uzrokovanih pandemijom bolesti COVID-19.

Informacije o nacionalnim sustavima revizije i kontrole

U ovom izvješću uvodi se ispitivanje nacionalnih sustava kontrole i revizije prema podacima koje su dostavile države članice u skladu s Uredbom o instrumentu SURE kako bi se spriječila zlouporaba financijske pomoći u okviru instrumenta SURE. Zasebno od Komisijinih sustava kontrole, države članice trebaju osigurati pravilnu upotrebu sredstava na nacionalnoj razini, spriječiti nepravilnosti i prijevare te osigurati povrat zlouporabljenih sredstava u skladu s Uredbom o instrumentu SURE i bilateralnim sporazumima o dodjeli zajma. Kako bi osigurala da države članice imaju potrebne sustave za poštovanje te obveze, Komisija je zatražila da države članice dostave informacije o nacionalnim sustavima kontrole i revizije relevantne za instrument SURE. U ovom izvješću nalazi se sažetak informacija koje su dostavile sve države članice korisnice.